****

**Forsvarets seniorforbund (FSF) - Krav til statsbudsjettet 2026 i prioritert rekkefølge**

1. FSF krever at eldreomsorgen ikke blir salderingspost i statsbudsjettene. Kvaliteten på tjenestene må ikke avhenge av kommuneøkonomi og kommunale prioriteringer. Det må avsettes vesentlig økte bevilgninger til bygging av institusjonsboliger og en kompetanseheving av helsepersonalet slik at det kan tas et løft i hjemmetjenestene i den enkelte kommune. FSF ber derfor regjeringen om å styrke kommuneøkonomien vesentlig på dette området.
2. FSF krever at det bevilges penger til bygging av egne sykehjem/avdelinger for personer med demens. Videre krever vi at det etableres/kommer på plass demenskoordinator i alle kommuner.
3. FSF krever at mammografiprogrammet skal utvides til også å gjelde kvinner over 70 år. Vi krever videre at det opprettes et screeningsprogram for å avdekke prostatakreft hos menn.
4. FSF krever lik rett til sykepenger for alle yrkesaktive over 67 år.
5. FSF krever at det utdannes flere sykepleiere og helsefagarbeidere.
6. FSF krever at det etableres et eget egenandelssystem for oral helse/tannhelse for eldre over 67 år.
7. FSF krever redusert arbeidsgiveravgift for arbeidstakere over 60 år.
8. FSF krever at Regjeringen fortsatt setter søkelys på opplæring av eldreråd i fylkene og kommunene.
9. FSF krever at det settes søkelys på digitalt utenforskap både i form av økonomisk støtte til kommunene og til opplæring. Digital hjemmehjelp bør innføres i alle kommuner.

Oslo 18. november 2024

Jan Erik Thoresen (sign.)  
Leder  
Forsvarets seniorforbund